
REFERAT
privind aprobarea Manualului de Proceduri al programului "Reabilitarea Monumentelor Istorice din Cartierele Istorice ale Timişoarei, Infrastructură Municipală Fază II” 

Municipiul Timişoara, deţine un amplu şi valoros patrimoniu arhitectural constituit în cea mai extinsă arie de patrimoniu istoric construit din ţară care conferă oraşului o identitate inconfundabilă. Începând cu anul 2012, Timişoara şi-a anunţat candidatura pentru titlul de Capitală Culturii Europene. Şi în acest context, considerăm importantă imaginea acestor zone de referinţă, prin semnificaţia lor simbolică şi identitară şi aplicarea unor soluţii pentru restaurarea şi punerea în valoare a clădirilor situate aici. Reabilitarea şi punerea în valoare a clădirilor istorice presupune o atenţie specială şi implicarea autorităţilor locale şi un efort semnificativ şi, indiscutabil, comun al tuturor proprietarilor. 

În conformitate cu art. 17, alin. (1), lit. h) din Legea 422/2001 republicată, privind protejarea monumentelor istorice, proprietarii de monumente istorice au obligaţia “să asigure efectuarea lucrărilor de conservare, consolidare, restaurare, precum şi a oricăror alte lucrări, conform prevederilor legale, numai de către persoane fizice sau juridice atestate în acest sens şi să prevadă în contracte condiţiile şi termenele de execuţie cuprinse în avizul de specialitate;”.

Aceeaşi Lege 422/2001 republicată, privind protejarea monumentelor istorice, prevede obligaţiile autorităţilor publice locale pentru protejarea patrimoniului istoric imobil – art. 7, 18, 37, 38, 39, 45, 46, 47, 50.

În prezent, Municipiului Timişoara derulează programul „Reabilitarea monumentelor istorice din cartierele istorice ale Timişoarei” – Infrastructură municipală faza II, componenta de asistenţă financiară asigurată cu sprijinul Guvernului German din programul de reabilitare a clădirilor istorice. Componenta asistenţa tehnică s-a concretizat în proiectul „Reabilitarea prudentă şi revitalizarea economică a cartierelor istorice din Timişoara” cu sprijinul Societăţii Germane pentru Colaborare Tehnică – GTZ, derulat în perioada ianuarie 2005 – martie 2010, Timişoara beneficiind de transfer de know-how privind măsurile, procedurile şi tehnicile corecte de reabilitare a clădirilor monumente istorice.

Acordul de Împrumut şi Finanţare dintre KfW Frankfurt pe Main (KfW) şi România, reprezentată de Ministerul Finanţelor Publice al României (Împrumutat) şi Municipiul Timişoara (Agenţia de implementare a programului) a fost semnat în 24 martie 2010 şi ratificat de către Parlamentul României în 25 noiembrie 2010 (Legea 229/25.11.2010), pentru un împrumut de 3.000.000 euro şi o contribuţie financiară de 2.000.000 euro pentru reabilitarea cartierelor istorice ale Timişoarei (Infrastructura municipală faza a II-a). Scopul programului este susţinerea proprietarilor de clădiri istorice, publice sau private, din cartierele Cetate, Iosefin şi Fabric care intenţionează reabilitarea acestora. La solicitarea proprietarilor, Primăria Municipiului Timişoara va utiliza fondurile pentru lucrări de reabilitare a clădirilor monument istoric şi va recupera sumele avansate într-o perioadă de 10 ani.

În primii 4 ani ai Programului de sprijin financiar KfW structurile specializate ale Municipiului Timişoara implicate în implementarea programului vor beneficia de asistenţă tehnică prin experţi internaţionali selectaţi de KfW. Asistenţa tehnică  este de asemenea finanţată dintr-un grant suplimentar oferit de către Guvernul German. 

Până în prezent, Primăria Municipiului Timişoara, prin Biroul Reabilitare şi Conservare Clădiri Istorice (anterior, Centrul de Coordonare pentru Reabilitarea Clădirilor Istorice din Timişoara) a întreprins demersuri pregătitoare pentru implementarea programului de reabilitare finanţat de KfW, şi anume:
· s-a realizat inventarierea clădirilor istorice din Timişoara (în funcţie de poziţia geografică şi starea fizică a clădirii);
· cu sprijinul experţilor germani s-au elaborat procedurile de lucru în cadrul proiectului; 
· s-au organizat întâlniri de informare cu proprietarii şi asociaţiile de proprietari din clădirile cuprinse în lista clădirilor prioritare;
· s-au colectat solicitări ale proprietarilor de clădiri monument istoric de includere în program; în prezent 31 de cereri de sprijin financiar sunt înregistrate şi urmează să fie analizate de experţii germani.
Primul proiect care va beneficiază de sprijin financiar german în cadrul programului „Reabilitarea monumentelor istorice din cartierele istorice ale Timişoarei” – Infrastructură municipală faza II este cel privind Reabilitarea Liceului Lenau.

Comitetul director al Programului de sprijin financiar KfW a aprobat Manualul de proceduri pentru implementarea Programului, precum şi structura Comitetului Director. Manualul de proceduri şi anexele acestuia reprezintă cadrul procedural şi operaţional necesar derularii programului de reabilitare a clădirilor istorice din cartierele istorice din oraşul Timişoara. 

Având în vedere cele menţionate mai sus, propunem:

- aprobarea Manualului de Proceduri al Programului de sprijin financiar KfW, "Reabilitarea Monumentelor Istorice din Cartierele Istorice ale Timişoarei, Infrastructură Municipală Fază II” 

